tttarun/llama2_hindi huggingface dataset:
श्वेत व्यापारियों एवं श्वेत अधिकारियों के मध्य अकथित गठजोड़ ने श्वेत सामूहिक एकाधिकार को सुदृढ़ कर देशी पूंजीवाद के विकास को कुंठित कर दिया।’ टिप्पणी करें।
उत्तर :
भारत का विकसित हस्त निर्मित वस्त्र उद्योग, धातु से निर्मित वस्तुएँ, देशी बैंक प्रणाली एवं व्यापार संतुलन का भारत के पक्ष में होना सिद्ध करता है कि भारत में पूंजीवाद के विकास के सभी आवश्यक तत्त्व विद्यमान थे। परन्तु 18वीं सदी के अंत तक भारतीय प्रशासन एवं अर्थव्यवस्था पर अंग्रेज़ों का पूर्णतः नियंत्रण हो जाने के कारण विकसित होता नवोदित भारतीय पूंजीवाद धीमा अथवा कुंठित हो गया।
चूँकि भारतीय प्रशासन में ब्रिटिश अथवा श्वेत अधिकारी उच्च पदों पर नियुक्त थे। अतः उन्होंने कृषि तथा उद्योगों के संबंध में ऐसी कर-राजस्व प्रणाली की व्यवस्था की,जिससे ‘ब्रिटेन’ एवं ब्रिटिशों’ का लाभ अधिकतम हो सके।
ब्रिटिश व्यापारी भारत को कच्चे माल का भण्डार तथा विनिर्मित वस्तुओं को बेचने की मण्डी भर समझते थे। ब्रिटिश व्यापारियों ने अपने पक्ष में आर्थिक नीतियों का निर्माण करवाकर भारतीय उद्योगों को पीछे धकेल दिया।
ब्रिटेन में हुई औद्योगिक क्रान्ति तथा उसके फलस्वरूप उत्पादित सस्ती मशीनी वस्तुओं ने भारतीय हस्त निर्मित वस्तु उद्योगों को पतन के कगार पर पहुँचा दिया। बैंक, बीमा तथा नौवहन कंपनियों ने भारत से मौद्रिक लाभ तो कमाया ही, साथ-ही-साथ भारतीय कंपनियों को पनपने भी नहीं दिया। इसके अतिरिक्त भारत में निवेशित प्रत्यक्ष विदेशी पूंजी ने भी ‘भारतीय पूंजीवाद’ के समक्ष बाधा उत्पन्न की।
परन्तु इन सबके बावजूद औपनिवेशिक शासन के दौरान भारतीय पूंजीपति वर्ग का काफी ठोस आर्थिक विकास हुआ। 1920 के बाद नए क्षेत्रों में ज़्यादातर पूंजी निवेश भारतीय पूंजीपतियों का ही था। आज़ादी के समय देशी बाज़ार पर 72-73 फीसदी तक भारतीय उद्यमियों का ही नियंत्रण था। संगठित बैंकिंग क्षेत्र की कुल जमा राशि का 80 फीसदी भारतीय उद्यमियों का था।
परन्तु पूंजीपतियों एवं पूंजीवाद का विकास सरलता से नहीं हुआ। इन्हें साम्राज्यवाद की बाधाओं से निपटना पड़ा। ये जितनी तेज़ी से विकास कर सकते थे, उतनी तेज़ी से नहीं कर पाए।
अतः कहा जा सकता है कि औपनिवेशिक शासन के दौरान श्वेत अधिकारियों तथा व्यापारियों ने निजी स्वार्थों की पूर्ति हेतु भारत के देशी पूंजीवाद के विकास को बाधित किया, जिस कारण भारतीय पूंजीवाद एक अस्वस्थ वातावरण में धीमी गति से विकसित हुआ।
"स्थानीय पवनों का विशेष सामाजिक-आर्थिक महत्व है।" भारत तथा विश्व के संदर्भ में इस कथन पर चर्चा करें।
उत्तर :
उत्तर की रूपरेखा-
संक्षिप्त रूप से स्थानीय पवनों की अवधारणा का परिचय दें।
भारत की प्रमुख स्थानीय पवनों और उनके सामाजिक-आर्थिक प्रभाव के उदाहरण लिखें।
विश्व की अन्य स्थानीय पवनों का उदाहरण दें।
भूमंडलीय पवनों की तुलना में स्थानीय पवनें संकीर्ण क्षेत्र में संचारित होती हैं। तापमान, वायु दाब और नमी में स्थानीय विविधताओं के कारण इनका विकास होता है। स्थानीय पवनों पर स्थानीय भू-भाग का काफी प्रभाव पड़ता है। भू-भाग की विविधता जितनी अधिक होगी, स्थानीय पवन पर उसका प्रभाव भी उतना अधिक होता है।
भारत में स्थानीय हवाएं-
आंधी- मानसून पूर्व के मौसम के दौरान, धूल तूफान से मध्य और उत्तर पश्चिमी भारत प्रभावित होता है। ये तेजी से चलती हवाएं हैं जो निजी और सार्वजनिक संपत्तियों को नुकसान पहुंचाती हैं। ये रोपण फसलों, विशेषकर आम फसलों के लिए हानिकारक हैं।
कालबैसाखी -स्थानीय भाषा में इसका अर्थ है- बैसाख के महीने में आपदा। यह गर्मी के मौसम के दौरान भारत के पूर्वी हिस्से में बहने वाली शुष्क स्थानीय हवा है। यह उड़ीसा, असम और पश्चिम बंगाल में भारी वर्षा के लिए जिम्मेदार है। इन पवनों से व्यापक क्षति होती है, हालांकि इससे जुड़ी बारिश पूर्वी खरीफ फसलों जैसे कि धान, जूट, सब्जियों और फलों के लिए उपयोगी होती है। ये असम में चाय की फसलों को भी लाभ पहुँचाती हैं।
लू- यह भारत की उत्तरी मैदानों में चलने वाली एक गर्म, शुष्क हवा है। 
कॉफी शॉवर- गर्मी के मौसम में कर्नाटक के मध्य भाग में उड़ा और कॉफी की खेती के लिए बेहद फायदेमंद है, अतःयह क्षेत्र में रोजगार सृजन के लिए महत्वपूर्ण है।
मैंगो शॉवर- ये पवन तटीय केरल में संचारित होती है। यह आम की खेती के लिए महत्वपूर्ण है और समय से पहले आम को पेड़ों से गिरने से रोकती है।
अन्य देशों में स्थानीय पवनें-
फॉन पवन व चिनूक पवन- ये दोनों शुष्क पवनें हैं, जो पहाड़ों के निचले हिस्से पर अनुभव होती हैं। उत्तरी आल्प्स की घाटियों में फॉन पवनों का संचरण होता है, जबकि चिनूक पवनें  सर्दियों में रॉकी पर्वत की पूर्वी ढलानों पर अमेरिका और कनाडा में अनुभव की जाती हैं। ये इतनी शुष्क होती हैं कि इन्हें "बर्फ-भक्षक"(snow-eater) कहा जाता है। वे अक्सर स्थानीय लोगों के लिये माइग्रेन के सिरदर्द का कारण बनती हैं। चिनूक दावानल का कारण भी बन सकती है।
हरमट्टन: ये शुष्क, धूल भरी पवनें हैं  जो पश्चिमी सहारा क्षेत्र में उत्तर-पूर्वी की ओर से बहती हैं। हरमट्टन को इस क्षेत्र में डॉक्टर भी कहा जाता है, क्योंकि यह पश्चिम की आर्द्र उष्णकटिबंधीय पवनों से राहत देती है। यह पश्चिमी की नम हवा से राहत प्रदान करती है। यह फसलों के लिये हानिकारक है और अंतर्देशीय नदी परिवहन जैसी आर्थिक गतिविधियों में बाधा डालती है।
मिस्ट्रल: यह एक कठोर ठंडी पवन है जो दक्षिणी फ्रांस में उत्तर पश्चिम दिशा से उत्तरी भूमध्यसागरीय क्षेत्र में लियोन की खाड़ी की ओर बहती है।  आम तौर पर इस दौरान मौसम साफ रहता है और यह पर्यटन गतिविधियों के लिए अनुकूल वातावरण प्रदान करने में  एक महत्वपूर्ण भूमिका निभाती है। शुष्क वायु होने के कारण यह स्थिर जल और कीचड़ को सुखा देती है, अतः इसे mud-eater भी कहा जाता है। यह प्रदूषकों को दूर तक उड़ा ले जाती है, अतः स्वास्थ्य के लिये लाभदायक है।
भारतीय कला को धर्म से पृथक् करना असंभव है क्योंकि विविध धर्मों ने अपने विकास क्रम में एक दीर्घ समय में भारतीय कला को प्रत्यक्ष या अप्रत्यक्ष रूप से प्रभावित किया है।" विवेचना करें।
उत्तर :
उत्तर की रूपरेखा-
परिचय (Introduction) में भारतीय कला के घटकों और भारत में समयानुक्रम में विकसित हुए धर्मों का उल्लेख करें।
प्राकृतिक धर्म से शुरुआत करते हुए, ईसाई धर्म तक के भारतीय कला पर प्रभावों का एक या दो उदाहरण देते हुए वर्णन करें।
निष्कर्ष में धर्म के अतिरिक्त लौकिक विषयों के प्रभाव को स्पष्ट कर उत्तर को संपूर्णता प्रदान करें।
भारतीय कला का इतिहास अत्यंत प्राचीन है। परंपरागत रूप से भारतीय कला का वर्गीकरण स्थापत्य कला, मूर्तिकला, चित्रकला, संगीत, काव्य, नृत्य व रंगमंच में किया जाता है। कालानुक्रम में भारत में प्राकृतिक, हिन्दू, जैन, बौद्ध, इस्लाम व ईसाई धर्मों ने भारतीय कला को प्रभावित किया है, जिसे निम्नलिखित बिंदुओं के आधार पर  समझा जा सकता है-
प्राचीन समय में प्राकृतिक तत्त्वों यथा सूर्य इत्यादि की पूजा की जाती थी। निःसंदेह इसी वजह से घर के वास्तुशास्त्र में मुख्य द्वार को पूर्व की तरफ बनाया जाता था। इसके अतिरिक्त हड़प्पा में मिली योगी की मूर्ति की तुलना शिव से की जाती है।
बौद्ध धर्म के प्रभाव स्वरूप तीसरी शताब्दी ईसा पूर्व में अशोक ने स्तूप, विहार इत्यादि का निर्माण कराया। साँची का स्तूप इसका अनुपम उदाहरण है।
गुप्तकाल में हिन्दू धर्म के प्रभाव स्वरूप स्थापत्य व मूर्तिकला में हिन्दू भगवानों को प्रेरणात्मक तत्त्व स्वरूप प्रयुक्त किया गया। देवगढ़ का दशावतार मंदिर जो विष्णु के अवतार से प्रभावित है, धर्म का कला पर स्पष्ट प्रभाव को दर्शाता है।
जैन धर्म से प्रभावित भारतीय कला को एलोरा की गुफाओं से लेकर मथुरा शैली में देखा जा सकता है।
मध्य काल में आए इस्लाम धर्म ने भारतीय कला को प्रभावित किया। इस्लाम के धार्मिक ग्रंथ कुरान की ‘आयतों’ का उत्कीर्णन तत्कालीन इमारतों में किया गया। इसके अतिरिक्त गुंबद, मेहराबों का प्रचलन इस्लामिक शैली का ही प्रभाव था।
इस्लाम की सूफी शाखा ने भारतीय संगीत को प्रभावित किया जिसे वर्तमान के सूफी गीतों के माध्यम से देखा जा सकता है।
अंग्रेज़ों के आगमन के साथ ईसाई धर्म के प्रभाव स्वरूप चर्चों का निर्माण हुआ। चर्चों के माध्यम से भारतीय कला में बड़ी खिड़कियों के निर्माण का समावेश हुआ। उदाहरणतः पुराने गोवा के चर्च को देखा जा सकता है।
वर्तमान समय की चित्रकारी, संगीत और मूर्तिकला में धर्मों का स्पष्ट प्रभाव देखा जा सकता है।
 इस प्रकार यदि धर्म को भारतीय कला की दिग्दर्शिका कहा जाए तो अतिशयोक्ति नहीं होगी। हालाँकि धर्म से इतर लौकिक विषयों ने भी भारतीय कला को अनुप्राणित किया है। इसका प्रमाण भीमबेटका से लेकर मुगलकालीन चित्रकारी व अमरावती स्थापत्य शैली में देखा जा सकता है।
भारत का क्षेत्रीय संगीत जीवन के विभिन्न पहलुओं की झाँकी प्रस्तुत करता है। उदाहरण सहित अपने विचार प्रस्तुत करें।
उत्तर :
उत्तर की रूपरेखा-
लोक संगीत के बारे में संक्षिप्त परिचय दें।
देश के विभिन्न भागों में प्रचलित लोकगीतों का उल्लेख करें।
निष्कर्ष लिखें।
भारत में लोक संगीत की भी विशद् परंपरा रही है। लोक जीवन से निकला गीत ही लोक संगीत कहलाता है। ये गीत फसल कटने, विवाह, त्यौहारों और यहाँ तक कि मृत्यु जैसे दुखद अवसरों पर भी गाए जाते हैं। लोक संगीत किसी प्रकार के जटिल नियमों में बंधे नहीं होते। इनमें समाज की व्यापक भागीदारी होती है। कुछ महत्त्वपूर्ण लोकगीतों के उदाहरण निम्नलिखित हैं –
फाग गीत- ऋतु गीतों में फाग प्रमुख गीत है। यह मुख्य रूप से पुरुषों का गीत है, जो बसंत पंचमी से लेकर होलिका दहन के सवेरे तक गाया जाता है। अवधी, ब्रज, राजस्थानी, बुंदेलखंडी, छत्तीसगढ़ी, बैसवाड़ी, बघेली, भोजपुरी आदि अनेक बोलियों में फाग गीत गाए जाते हैं।
पंखिड़ा लोकगीत- यह गीत खेतों में काम करते समय राजस्थान के किसानों द्वारा गाया जाता है। किसान अलगोजा और मंजीरा बजाकर यह गीत गाते हैं। 
तीज गीत- तीज महिलाओं की बड़ी भागीदारी के साथ मनाई जाती है। त्यौहार के दौरान गाए जाने वाले गीतों का विषय शिव और पार्वती का मिलन, मानसून की मनमोहक छटा, हरियाली का मौसम और मयूर नृत्य आदि के इर्द-गिर्द होता है।  
बिहू गीत- बिहू गीत असम में खुशहाल नववर्ष के लिये शुभकामनाओं का एक प्रतीक है। इसकी प्रस्तुति एक ऐसा अवसर है जब विवाह योग्य युवा पुरुष और महिलाएँ अपनी भावनाओं का आदान-प्रदान करते हैं और अपने साथी का चुनाव भी करते हैं।
जनजातीय गीत- गोंड जनजाति की बोली का लोक-साहित्य काफी धनी है। इनका ददरिया गीत, जो एक श्रम गीत है, ये लोग इसे महुआ बीनते, लकड़ी तोड़ते, पत्ते बटोरते समय या खेत खलिहान में गाते हैं। इनका करमा गीत, एक गीत के साथ नृत्य भी है। गोंड लोग दीपावली के अवसर पर सूआ गीत गाते हैं।
इन सबके अलावा देश के अन्य भागों जैसे- बुंदेलखंड, अवध, मैथिल क्षेत्र, उत्तराखंड आदि में भी विभिन्न लोकगीतों का प्रचलन जो वहाँ की स्थानीय संस्कृति की मनोरम झाँकी प्रस्तुत करते हैं।
पूरे विश्व इतिहास में जब भी पुराने और नए विचारों के बीच द्वंद्व की स्थिति आई है, हमेशा नए विचार विजेता के रूप में उभरे हैं। फ्राँसीसी और अमेरिकी क्रांति के संदर्भ में इस कथन की व्याख्या करें।
उत्तर :
उत्तर की रूपरेखा-
फ्राँस की क्रांति के दौरान उत्पन्न समानता, लोकतंत्र, धर्मनिरपेक्षता के नवीन विचारों का वर्णन करें।
अमेरिकी क्रांति से उत्पन्न गणतंत्र व मूल अधिकारों के विचारों का वर्णन करें।
निष्कर्ष 
परिवर्तन प्रकृति प्रदत्त शाश्वत नियम है। विश्व इतिहास के संबंध में भी यह बात पूर्णतया सत्य है। समयानुक्रम में पुराने विश्वास आधारित विचारों का स्थान तर्क प्रधान विचारों व व्यवस्थाओं ने ले लिया। विश्व इतिहास की दो महान घटनाओं फ्राँस व अमेरिका की क्रांति के परिप्रेक्ष्य में इसे देखा जा सकता हैः
फ्राँस की क्रांति के परिप्रेक्ष्य में-
फ्राँस की क्रांति के फलस्वरूप विशेषाधिकारों की समाप्ति कर एक समान व्यवस्था और सभी को मतदान का अधिकार जैसे समानता के सिद्धांत को स्थापित किया गया। यह सिद्धांत अधिक न्यायोचित व चिरस्थायी है। अपनी न्यायोचित्तता के कारण ही यह पूर्व के विचार पर विजयी रहा। 12वीं शताब्दी में इंग्लैण्ड के राजा द्वारा बैरनों की मांग हेतु ‘अधिकारों के मैग्नाकार्टा’ को प्रस्तुत किया जो तत्कालीन समय का नवीन विचार था। इसके अतिरिक्त इटली में प्रारंभ पुनर्जागरण कालीन तर्कप्रधान नवीन विचार प्रगतिशील थे। 
फ्राँस की क्रांति के उपरांत लोकतंत्र के विचार को राजतंत्र या दैवी शासन के विचार पर मान्यता प्राप्त हुई। निस्संदेह लोकतंत्र का विचार अधिक सहभागिता से परिपूर्ण उत्तम संकल्पना है। 
धर्म सापेक्षता के स्थान पर धर्मनिरपेक्षता के नवीन विचार के उदय ने राष्ट्र को अधिक समृद्ध बनाया। राष्ट्र के धर्मनिरपेक्ष होने की स्थिति में राष्ट्र के लिये प्रत्येक नागरिक समान होता है। 
फ्राँस की क्रांति के दौरान सर्वप्रथम मानवाधिकारों की नवीन संकल्पना का विकास हुआ जो वर्तमान में भी एक उत्तम संकल्पना है। 
फ्राँस की क्रांति के अतिरिक्त अमेरिकी क्रांति के दौरान विजयी नवीन विचारों का उल्लेख अग्रलिखित है-
अमेरिकी क्रांति के परिणामस्वरूप औपनिवेशिक राज्यों से स्वतंत्रता का नवीन विचार पनपा, जिसने गुलामी व परतंत्रता के पुराने विचारों पर विजय प्राप्त की।
अमेरिकी क्रांति के दौरान संघीय व्यवस्था में शक्ति का विभाजन संबंधी नवीन विचार की उत्पत्ति हुई। इस विचार ने केन्द्र की अतिशक्ति को सीमित किया। इस प्रकार इस विचार ने पुराने केन्द्रीकरण के सिद्धांत पर कुठाराघात किया।
अमेरिकी क्रांति के फलस्वरूप अधिकार पत्र (Bill of Rights) को प्रस्तावित किया गया। हालाँकि इस अधिकार पत्र में अधिकारों को समान रूप से सभी नागरिकों में नहीं बाँटा गया फिर भी नागरिक अधिकारों के विकासक्रम में यह एक महत्त्वपूर्ण नवीन संकल्पना थी। इस नवीन विचार की व्यापकता को फ्राँस की क्रांति में देखा जा सकता है।
इस प्रकार फ्राँस व अमेरिकी क्रांति के नवीन विचारों व व्यवस्थाओं ने पुराने विश्वास आधारित मान्यताओं पर कुठाराघात कर तर्क आधारित व्यवस्थाओं की स्थापना की।
"पुनर्जागरण के बिना कोई भी सुधार संभव नहीं है।" 19वीं शताब्दी में भारत के सामाजिक-सांस्कृतिक जागरण के संदर्भ में उक्त कथन की चर्चा कीजिये।
उत्तर :
उत्तर की रूपरेखा –
संक्षेप में पुनर्जागरण के महत्त्व को समझाएँ, फिर सवाल की मुख्य मांग पर ध्यान देते हुए 19वीं सदी में भारत में आयोजित विभिन्न सुधार आंदोलनों के बारे में बताएँ।
पुनर्जागरण एक बौद्धिक जागरण की प्रक्रिया है। इसमें तर्कों के आधार पर विचारों परंपराओं व मान्यताओं का परीक्षण कर उसे स्वीकार या अस्वीकार करने की प्रवृत्ति विकसित हुई। यद्यपि इस प्रक्रिया की शुरुआत यूरोप में हुई तथापि 19वीं-20वीं शताब्दी में भारत में भी सामाजिक-धार्मिक क्षेत्र में इसका अनुभव किया गया। 
19वीं-20वीं शताब्दी तक भारतीय समाज तथा धर्म अनेक रूढ़ियों एवं कुप्रथाओं से ग्रस्त हो चुका था। जाति-प्रथा, छुआछूत, सती-प्रथा, बाल-विवाह, पर्दा-प्रथा जैसी बुराइयों से भारतीय जीवन ग्रसित था। 
भारत में पुनर्जागरण ने समाज और संस्कृति को निम्नलिखित प्रकार से प्रभावित किया-
भारत में अंग्रेज़ी शासन की स्थापना के साथ ही पाश्चात्य सभ्यता एवं ज्ञान-विज्ञान से भारतीयों का परिचय हुआ, इससे एक नए सामाजिक और शिक्षित वर्ग का उदय हुआ। 
ईसाई मिशनरी व प्रबुद्ध अंग्रेज़ों ने भारतीय शिक्षा का पाश्चात्य तथा वैज्ञानिक रूप विकसित किया। 
समाचार-पत्रों के विकास ने सूचनाओं के प्रसार के माध्यम से लोगों को देश-दुनिया की घटनाओं से परिचित करवाया और समाचार-पत्र सामाजिक विमर्श की अभिव्यक्ति बन गए।
परिवहन साधनों के विकास ने लोगों का अन्य समुदायों और समाजों के साथ संपर्क स्थापित किया।
भारतीयों में तर्कबुद्धिवाद का विकास हुआ एवं वे अपनी सामाजिक-धार्मिक मान्यताओं को मानवतावाद की कसौटी पर कसकर स्वीकार या अस्वीकार करने की ओर उन्मुख हुए। अर्थात् भारतीय समाज में पुनर्जागरण के प्रस्फुटन ने सुधारवादी दृष्टिकोण अपनाने को प्रेरित किया। 
राजाराम मोहन राय के प्रयास से सती-प्रथा उन्मूलन अधिनियम, ईश्वर चन्द्र विद्यासागर के प्रयास से विधवा पुनर्विवाह अधिनियम जैसे सामाजिक सुधारों को गति मिली। पुनर्जागरण के परिणामस्वरूप ही ब्रह्म समाज, प्रार्थना समाज, तत्त्व बोधनी सभा जैसे संगठनों का उदय हुआ जो उक्त सुधार के वाहक बने। बौद्धिक चेतना में इस तरह के परिवर्तन हिन्दू, मुस्लिम, सिख, पारसी सभी धर्मों में देखे गए, हालाँकि मात्रात्मक स्तर पर इनमें भिन्नता थी।
निष्कर्षतः कहा जा सकता है कि पुनर्जागरण ने 19वीं-20वीं शताब्दी में  सामाजिक-धार्मिक सुधारों को मूर्त रूप प्रदान किया।
विभिन्न प्रकार के उद्योगों का परिचय देते हुए भारत में उद्योगों की स्थापना हेतु उत्तरदायी कारकों की पहचान कीजिये।
उत्तर :
उत्तर की रूपरेखा-
उद्योगों के वर्गीकरण को समझाएँ।
भारत में उद्योगों की स्थापना के लिये उत्तरदायी कारकों का उदाहरण सहित उल्लेख करें।
उद्योगों का वर्गीकरण कई प्रकार से किया जा सकता है-
श्रम के आधार पर-
बड़े पैमाने के उद्योग – सूती कपड़ा व विभिन्न प्रकार की मशीनों से संबंधित यांत्रिक उद्योग।
मध्यम पैमाने के उद्योग- साइकिल, रेडियो, टेलीविज़न आदि इस वर्ग के उद्योग हैं।
छोटे पैमाने के उद्योग- ग्रामीण, लघु तथा घरेलू उद्योग छोटे पैमाने के उद्योग हैं, जो व्यक्तिगत परिवारों तक ही सीमित रहते हैं।
कच्चे माल के तथा निर्मित वस्तुओं के आधार पर-
भारी उद्योग- लोहा इस्पात उद्योग।
हल्के उद्योग- वस्त्र उद्योग, इलेक्ट्रॉनिक, पंखे, सिलाई मशीन आदि।
स्वामित्व के आधार पर-
सार्वजनिक उद्योग- दुर्गापुर,भिलाई और राउरकेला के लौह-इस्पात केंद्र।
निजी उद्योग-खाद्य, कपड़ा, औषधियाँ आदि।
संयुक्त या सहकारी उद्योग
कच्चे माल के स्रोत के आधार पर-
कृषि आधारित उद्योग-सूती वस्त्र, पटसन, चीनी, वनस्पति तेल आदि।
खनिजों पर आधारित उद्योग –एल्युमिनियम, सीमेंट आदि उद्योग।
वनों पर आधारित उद्योग- कागज़, लाख, रेसिन आदि उद्योग।
भारत में उद्योगों की स्थापना के लिये उत्तरदायी कारक-
भूमि- उद्योगों की स्थापना के लिये भूमि एक आधारभूत अवयव है। उद्योगों के आकार के अनुसार भूमि की आवश्यकता होती है।
श्रम- बंगाल और असम का चाय उद्योग अनुकूल जलवायु के साथ-साथ उस क्षेत्र में श्रम की उपलब्धता के कारण सफल हो सका है।
पूंजी- भूमि तथा श्रम के बाद उद्योगों के लिये तीसरा महत्त्वपूर्ण अवयव पूंजी है। पूंजी के बिना उद्योगों के लिये बुनियादी अवसंरचना को खड़ा करना मुश्किल है।
कच्चे माल की उपलब्धता- ह्रासमान प्रवृत्ति के कारण कुछ उद्योग उन क्षेत्रों में ही लगाए जाते हैं, जहाँ कच्चे माल की उपलब्धता अधिक हो तथा उनको उद्योगों तक पहुँचाने में कम समय लगता हो। 
उर्जा उपलब्धता- उर्जा उद्योगों की रीढ़ है। जिन क्षेत्रों में उर्जा की आपूर्ति मांग के अनुसार सुलभ होती है, वहाँ उद्योगों की स्थापना करना आसान होता है।
बाज़ार- उद्योगों की सफलता उनके उत्पादों के लिये विकसित बाज़ारों की उपस्थिति पर भी आधारित होती है। बड़ी आबादी वाला देश होने के कारण भारत कई उद्योगों के लिये एक बड़ा बाज़ार है। 
जलवायु-चाय, सूती वस्त्र आदि उद्योगों के लिये विशेष प्रकार की जलवायु की आवश्यकता होती है। भारत का 80% सूती वस्त्र उद्योग कपास उत्पादक क्षेत्रों में वितरित है। कपास के लिये नम जलवायु आवश्यक है, क्योंकि शुष्क वातावरण में धागा जल्दी टूटता है। 
पर्यावरणीय मंज़ूरी- भारत में प्रशासकीय अनुमति के अलावा उद्योगों को पर्यावरणीय मंज़ूरी भी लेनी होती है। इसका उद्देश्य यह सुनिश्चित करना होता है कि इन उद्योगों की स्थापना से पर्यावरण को कोई क्षति न पहुँचे।
भारतीय राष्ट्रीय कांग्रेस की स्थापना के पूर्व बने राजनीतिक संगठनों में मुख्यतः संपन्न तथा कुलीन वर्ग के लोगों का वर्चस्व था, जिन्होंने प्रशासनिक सुधार तथा शिक्षा के प्रसार में महत्त्वपूर्ण भूमिका निभाई। चर्चा करें।
उत्तर :
उत्तर की रूपरेखा- 
भारतीय राष्ट्रीय कांग्रेस की स्थापना से पूर्व के राजनीतिक संगठनों का उल्लेख करें।
निष्कर्ष
भारत के शुरुआती राजनीतिक संगठनों पर संपन्न वर्ग जैसे- ज़मींदारों, व्यापारियों (दादाभाई नौरोजी) तथा कुलीनों एवं सिविल सेवकों का प्रभाव था। 
इन संगठनों द्वारा प्रशासनिक सुधारों के लिये किये गए प्रयासों को निम्नलिखित बिंदुओं के माध्यम से समझा जा सकता है-
ज़मींदारी एसोसिएशन- इसे लैंड होल्डर्स सोसायटी के नाम से भी जाना जाता है। इसका गठन ज़मींदारों के हितों की रक्षा के लिये 1838 में किया गया था। अपनी शिकायतों के निवारण के लिये इन्होंने संवैधानिक प्रतिरोध के तरीकों का इस्तेमाल किया।
मद्रास महाजन सभा- इसकी स्थापना 1884 में एस. रामास्वामी मुदलियार व पी. आनंद चार्लू द्वारा की गई थी। इन्होंने देश के लोगों के लिये स्वतंत्रता जैसे मूलाधिकारों की बात की। इसकी स्थापना स्थानीय संस्थाओं के बीच सामंजस्य स्थापित करने के लिये हुई थी।
पूना सार्वजनिक सभा- इसकी स्थापना 1867 में महादेव गोविंद रानाडे व उनके साथियों द्वारा की गई थी। यह सरकार व देश की आम जनता के बीच सेतु की तरह काम करने वाला संगठन था। 
बंगभाषा प्रकाशिका सभा- यह 1836 में स्थापित बंगाल का प्रथम राजनीतिक संगठन था। इसने बंगाली शिक्षा को प्रोत्साहित किया तथा इस संगठन में सरकार और प्रशासन की समीक्षा की जाती थी। इसने भारतवासियों को राजनीति के प्रति प्रारंभिक रूप से जागरूक बनाने का प्रयास किया। 
बंगाल ब्रिटिश इंडिया सोसायटी- इसकी स्थापना 1843 में की गई थी। इस संस्था ने सभी वर्गों के लोगों के उत्थान और अधिकारों की मांग रखी।  । इस सभा का प्रमुख उद्देश्य ब्रिटिश  शासन में भारतीयों की वास्तविक अवस्था के विषय में जानकारी प्राप्त करना, उनका प्रचार-प्रसार करना और जनता की उन्नति, सामाजिक कल्याण के लिये व न्यायपूर्ण अधिकारों के लिये शांतिमय और कानूनी साधनों का प्रयोग करना था। 
ईस्ट इंडिया एसोसिएशन- इसकी स्थापना 1866 में दादाभाई नौरोजी द्वारा लंदन में की गई थी। इसका मुख्य उद्देश्य ब्रिटिश जनता के बीच भारत के हित से जुड़े प्रश्नों को उठाना था। 
इन संगठनों से जुड़े लोग स्पष्टतः कुलीन और संपन्न वर्ग से आते थे, परंतु राजनीतिक शिक्षा के प्रसार एवं प्रशासनिक सुधारों के लिये काफी सराहनीय प्रयास किये।
“चिपको उत्तर औपनिवेशिक भारत में प्रथम वृहत् पर्यावरणीय आंदोलन के रूप में प्रसिद्ध हुआ और इसने इस समझ को जन्म दिया कि पर्यावरणीय मुद्दे अक्सर महिलाओं से संबंधित होते हैं, क्योंकि वे ही इसकी अवनति से सबसे ज्यादा दुःख भोगती हैं।” स्पष्ट करें।
उत्तर :
उत्तर की रूपरेखा-
चिपको तथा अन्य पर्यावरणीय आंदोलनों में महिलाओं की भूमिका का उल्लेख करें।
महिलाओं और पर्यावरणीय मुद्दों के संबंध को बताएँ।
निष्कर्ष
देश में हुए कई पर्यावरण संरक्षण आंदोलनों विशेषकर वनों के संरक्षण में महिलाओं ने महत्त्वपूर्ण भूमिका निभाई है। उदाहरण के लिये जोधपुर, राजस्थान में 1730 के आस-पास अमृता देवी विश्नोई के नेतृत्व में लोगों ने राजा के आदेश के विपरीत पेड़ों से चिपककर  उनको बचाने के लिये आंदोलन चलाया था। इसी आंदोलन ने आज़ादी के बाद हुए चिपको आंदोलन को प्रेरित किया, जिसमें चमोली, उत्तराखंड में गौरा देवी सहित कई महिलाओं ने  पेड़ों से चिपककर उन्हें कटने से बचाया था। 
दक्षिण भारत में भी चिपको आंदोलन की तर्ज़ पर 1983 में ‘अप्पिको आंदोलन’ शुरू हुआ। 38 दिनों तक चलने वाले इस आंदोलन में भी उत्तरी कर्नाटक के गाँवों में महिलाओं ने पेड़ों को गले लगाकर उनकी रक्षा की थी। नर्मदा बचाओ आंदोलन और साइलेंट वैली आंदोलन में भी महिलाओं ने सराहनीय भूमिका निभाई है। 
महिलाओं पर पर्यावरणीय मुद्दों  के प्रभावों को निम्नलिखित बिंदुओं के माध्यम से समझा जा सकता है-
जिन इलाकों में अंधाधुंध पेड़ काटे जा रहे हैं, उन इलाकों में जलावन लकड़ी के लिये महिलाओं को दूर तक भटकना पड़ता है। वहीं कई लघु व कुटीर उद्योगों को कच्चा माल भी इन्ही वनों से प्राप्त होता है, जो महिलाओं के रोज़गार को भी प्रभावित करता है। 
रेगिस्तानी, पठारी और पहाड़ी प्रदेशों में जहाँ जल की भीषण कमी है, वहाँ महिलाओं को जल की व्यवस्था करने के लिये कई किलोमीटर पैदल चलना होता है। 
ग्रामीण भारत में आज भी महिलाएँ कोयले और लकड़ी को जलाकर भोजन तैयार करती हैं। इनसे निकला धुआँ महिलाओं के स्वास्थ्य के लिये बहुत हानिकारक होता है।
पर्यावरण असंतुलन कृषि को भी प्रतिकूल रूप से प्रभावित करता है, जिससे इस क्षेत्र में काम कर रही महिलाओं की बड़ी आबादी के समक्ष आजीविका की भी समस्या खड़ी हो गई है।
पर्यावरण असंतुलन के चलते आने वाली प्राकृतिक आपदाओं के समय सर्वाधिक सुभेद्य महिलाएँ और बच्चे ही होते हैं। इनका राहत और बचाव कार्य चुनौतीपूर्ण होता है। 
मेधा पाटकर, वंदना शिवा, हबीबा साराबी(अफगानिस्तान), वांगारी मथाई (अफ्रीका)  आदि महिलाएँ भारत और विश्व में पर्यावरणीय मुद्दों पर काम कर रही हैं। 
 महिलाओं में न केवल पेड़-पौधों अपितु पशु-पक्षियों के प्रति भी संरक्षण की संकल्पना प्राचीन काल से ही विद्यमान है। यही नहीं जल-स्रोतों के प्रति भी संरक्षण की भावना महिलाओं में प्राचीनकाल से ही चली आ रही है, जैसे- गंगा पूजन, कुओं की पूजा व तालाब की पूजा करना आदि।
भारत की सामाजिक रचना में जहाँ महिलाओं की अपेक्षा पुरुष कई गुना अधिक महत्त्वपूर्ण एवं सुविधाभोगी है, खासतौर से ग्रामीण क्षेत्रों में पर्यावरण प्रदूषण ने महिलाओं की जीवन-शैली को बुरी तरह प्रभावित किया है। यही कारण है कि पर्यावरण एवं प्रकृति से सीधे रूप में संपर्क  में रहने के कारण ये ग्रामीण महिलाएँ पर्यावरण संरक्षण के प्रति अधिक सचेष्ट हैं।
तापमान व्युत्क्रमण (प्रतिलोम अथवा विलोम ) से क्या अभिप्राय है? इसके लिये कौन-सी भौगोलिक परिस्थितियाँ सहयोग देती हैं?
उत्तर :
उत्तर की रूपरेखा-
तापमान व्युत्क्रमण की परिभाषा दें।
इसके लिये ज़रूरी भौगोलिक परिस्थितियों का उल्लेख करें। 
सामान्य परिस्थितियों में ऊँचाई बढ़ने के साथ-साथ तापमान घटता जाता है। जिस दर से यह तापमान कम होता है, इसे सामान्य ह्रास दर कहते हैं। परंतु कुछ विशेष परिस्थितियों में ऊँचाई बढ़ने के साथ-साथ तापमान घटने की बजाय बढ़ने लगता है। इस प्रकार ऊँचाई के साथ ताप बढ़ने की प्रक्रिया को तापमान व्युत्क्रमण कहते हैं। तापमान व्युत्क्रमण की परिघटना के दौरान धरातल के समीप ठंडी वायु और उसके ऊपर गर्म वायु होती है। 
तापमान व्युत्क्रमण के लिये सहयोग देने वाली भौगोलिक परिस्थितियाँ निम्नलिखित हैं-
लंबा रात्रिकाल- दिन के समय पृथ्वी ताप ग्रहण करती है और रात्रि के समय ताप छोड़ती है। ताप छोड़ने के पश्चात् पृथ्वी ठंडी हो जाती है तथा उसके पास की वायु भी ठंडी हो जाती है। लंबी रातों के दौरान नीचे की वायु ठंडी और ऊपर की अपेक्षाकृत गर्म रह जाती है। 
स्वच्छ आकाश- धरातलीय विकिरण के द्वारा पृथ्वी के ठंडा होने के लिये मेघ रहित आकाश का होना ज़रूरी है। मेघ, पृथ्वी द्वारा छोड़े गए विकिरण के मार्ग में बाधा डालते हैं। 
शांत वायु- वायु संचरण से आस-पास के क्षेत्रों के बीच ऊष्मा का आदान-प्रदान हो जाता है, जिससे धरातल के निकट की वायु ठंडी नहीं हो पाती।
शुष्क वायु- आर्द्र वायु में ऊष्मा को अवशोषित कर लेने का गुण होता है। पृथ्वी द्वारा छोड़ी गई ऊष्मा को धरातल से दूर जाने के लिये वायु का शुष्क होना ज़रूरी है। 
किसी क्षेत्र में ठंडी वायु राशि के पहुँचने पर गर्म वायु राशि ऊपर की ओर उठ जाती है, जिससे तापमान व्युत्क्रमण की प्रक्रिया संपन्न हो पाती है।